Document ID: /fineweb-2-swissfilter-quality_10-filterrobots/filtered/02820.jsonl.gz/127

Svemisijsko nikolinjsko slavlje imali smo u Zentrum Bärenmatte u Suhru. Nakon svete mise uslijedili su uvježbani mali glumci i recitatori sa svojim programima koje su dobro uvježbali sa svojim učiteljicama hrvatske nastave s područja cijelog kantona. Na kraju programa pojavio bi se i sveti Nikola, koji bi najmlađe obradovao darovima. Dobit od tombole, kave i kolača u vrijednosti od 5.000 Fr. poslana je SOS Dječjem domu Vladimirevci i Majčinom selu u Međugorju.
U subotu, 16. lipnja 2018., ovogodišnji prvopričesnici te ministranti i mali pjevači uputili su se na nagradni izlet u Sörenberg. Pomalo umorna, ali s radošću na licima djeca su se vratila svojim domovima s nestrpljenjem iščekujući novu planinarsku pustolovinu.
Prva pričest Ovogodišnjih 15 prvopričesnika primilo je Isusa 19. svibnja 2018. godine u crkvi svetoga Petra i Pavla u Aaarau. Misno slavlje, svečano pripremljeno, s ugodnim krasnoslovima dobro uvježbanih prvopričesnika, uveličali su sva tri misijska zbora: Veliki zbor, Vis Agape, te mali dječiji zbor. Iskrena čestitka prvopričesnicima i njihovim roditeljima.
U našoj Misiji od 26. do 29. listopada 2017. održana je duhovna obnova, zavjetno hodočašće u Bad Zurzach i proslava Dana misije. Tema duhovne obnove, koju je predvodio fra Drago Vujević, bila je: Zašto biti kršćanin? U svijetu koji propagira slobodu izbora, gdje nema stalnih i neupitnih vrijednosti, gdje se iznova propituje smisao vjere i pripadnosti nekoj religiji, gdje je sve otvoreno i usmjereno na materijalno blagostanje, koji je smisao izbora: Ja želim biti kršćanin!?
1. dan - 8. 5. 2018. Na put u Armeniju je krenulo 54 hodočasnika i vodič g. Milenko Ledinski iz agencije Ati iz Pule. Zrakoplovom iz Züricha, preko Kijeva, letjeli smo do Erevana, glavnog grada Armenije. Ulaskom u kavkasko područje i sami smo malo u zrakoplovu osjetili turbulenciju... i u zraku se osjeti, rekli bi zlobnici... no, kratko je trajalo... Smještaj u dobrom hotelu u središtu grada. Raspodjela soba i počinak. 2. dan – 9. 5. 2018. Nakon doručka s dva busa i voditeljicama putujemo do Zvartnotsa, gdje se nalazi i zrakoplovna luka Erevana. Naše odredište su ostatci i muzej drevne crkve iz 4. stoljeća čiji su temelji i konture dobro očuvani. Tu razgledamo, po predaji, najstariju crkvu u Armeniji iz 4. stoljeća koju je sagradio sveti Grgur Prosvjetitelj. Tu nas dočekuju i domaći glazbenici koji nas svojim milozvučnim glasovima uvode u tajnu armenske patnje, ponosa i slave- pjesmom „Dle Yaman“ (poslušajte je). Zatim se upućujemo do Ečmiadzina, „armenskog Vatikana“, sjedišta Armenske apostolske crkve. Obilazak svetog mjesta, crkve i muzeja gdje se čuva, među mnogim vrijednim stvarima, i najvrjednija relikvija, koplje kojim je proboden naš Spasitelj Isus Krist. I tu primjećujemo kako armenski vjernici kad izlaze iz crkava nikada ne okreću leđa oltaru nego napuštaju crkvu idući unazad. Nakon ukusnog objeda, u školi za siromašne armenske đake koju je napravila njihova dijaspora, nastavljamo put zanimljivim pejzažom prema Oshakanu. Stižemo do svetišta i groba sv. Mesropa Maštoca, izumitelja armenskog pisma. Na povratku u Erevan posjećujemo, gdje slavimo svetu misu, župu armenske katoličke crkve. Povratak u hotel, večera u obližnjem restoranu i počinak. 3. dan – 10. 5. 2018. Put prema jugu. Prvo odredište je poznati samostan Chor Virap s kojeg se najbolje vidi Ararat, veliki i mali. Sveta planina za Aramejce iako se nalazi na prostoru današnje Turske. Sveta planina na kojoj je i Noa svojom arkom pristao nakon općega potopa. Samostan u kojem se odigrao i najznačajniji događaj za kršćansku povijest Armenaca. Tu je poganski kralj zatočio 15 godina sv. Grgura. Kraljeva sestra je imala viđenje. Nakon viđenja nagovara brata da ga jedino Grgur može ozdraviti. I čudo se događa. Kralj ozdravlja i postaje kršćaninom godine Gospodnje 301. Kršćanstvo postaje službena, državna religija. Prva u svijetu. Današnji oblik samostan je dobio u 17. stoljeću te je i danas najznačajnije hodočasničko mjesto armenskog puka. Nastavili smo put, uz tursku i azerbejdžansku granicu, lošom cestom do klanca na kraju kojega se nalazi na uzvisini prekrasni i najljepši armenski samostan Noravank iz 13 stoljeća. Tu se duša može nadahnuti samo mirom i duhom Presvetoga. Imali smo tu i susret sa poglavarom crkvene pokrajine koji nam je govorio o povijesti svetišta. Na povratku svraćamo u vinariju i kušamo mjesna vina. 4. dan – 11. 5. 2018. Naše odredište je svetište i samostan Gerghard – što u prijevodu znači sveto koplje. Ono koplje koje je Isusa probolo na križu a donio ga je apostol Tadej i u ovom samostanu se čuvao do preseljenja u Ečmiadzin. Početci gradnje samostana, ugrađenog u pećinama, sežu u 4 stoljeća. Veličanstveno mjesto, građevina, svetište. Sljedeće odredište bilo je mjesto Garni gdje se nalazi očuvani hram iz rimskoga vremena. Povratak u Erevan i posjet i slavljenje sv. mise u crkvenom kompleksu sjemeništa armenskih katolika. Ugodna večera uz armenski konjak te vino i opuštanje uz pjesmu. 5. dan – 12. 5. 2018. Put sjeveroistoka prema Sevenskom jezeru i dolazimo do poluotoka gdje se nalazi samostan Seven. Nadmorska visina je 1900 metara. Veličanstveno. Nastavljamo put do Goshavanka - samostana sv. Goshava - filozofa i teologu iz 13 st. U samostanu bivamo toplo dočekani od mjesnog svećenika i slavimo misu. Zaustavljamo se u starom Dilijanu koji je obnovljen i dočarava kako se prije živjelo. Iako je moj osobni dojam da je vrijeme izvan Erevana svugdje stalo i čeka neke nove pozitivne vjetrove… 6. dan – 13. 5. 2018. Ranim jutarnjim letom napuštamo zemlju i narod koji na vjetrometini svjetskih kultura, unatoč pokušajima istrebljenja, vjeran Bogu, svojoj Crkvi, opstaje i prkosi smiono nadmoćnijima u svom okruženju. Nama ostaje zahvala Bogu što smo mogli ovaj mučenički narod posjetiti i njegov bilo osjetiti i doživjeti. Do ponovnog viđenja, ako Bog da!